
Denne er til leserne. Takk for at dere vender tilbake til
Dream Harbor sammen med meg.


Kapittel én

Hazel Kelly elsket gode historier. Hun hadde bare ingen å fortelle selv, noe som smertelig gikk opp for henne der hun sto bak disken i Kanelbollebokhandelen, på nøyaktig samme sted hun hadde stått de siste femten årene.

Vel, ikke hele tiden, da. Hun fikk lov å dra hjem når arbeidsdagen var over, men følelsen var likevel den samme. Femten år på samme sted.

Hazel sukket mens hun ryddet i bunkene med gratis bokmerker foran seg. Det var en stille, solfylt dag, en slik dag da folk foretrakk å være utendørs, ikke stå og lete i hyllene i en bokhandel. Det vil si: Hazel forsto egentlig ikke det resonnementet. Hun hadde alltid lyst til å lete i bokhandelhyller.

Det var ikke det at hun ikke likte seg her, bak den samme disken der hun hadde jobbet sitt første skift den våren hun gikk nest siste år på high school. Problemet var bare det at heller ingenting annet i livet hennes var forandret. Samme jobb. Samme by. Samme venner. Det eneste som hadde forandret seg, bortsett fra et lite stikk i ryggen når hun våknet hver morgen, var faktisk navnet på butikken, for det byttet sjefen ut omtrent annethvert år.

Hazel var bokstavelig talt omgitt av fantastiske historier, bøker fylt med kjærlighet og eventyr og liv, men selv satt hun fast i gamle mønstre.

«Om to måneder fyller jeg tretti,» mumlet hun ut i det tomme lokalet.

Tallet tretti dukket opp i det fjerne og stirret truende på henne, sammen med datoen, 28. september. For noen mennesker, antok Hazel, betydde tretti slutten på de ville og eventyrlige tjueårene. Nå var tiden inne for å slå seg til ro, bli seriøs, oppføre seg som en voksen.

Hazel hadde et helt annet problem rundt det å fylle tretti.

Hun hadde glemt å ha ville og eventyrlige dager. Tjueårene hennes hadde vært … rolige? Ansvarlige? Kjedelige. Hazel hadde egentlig vært i trettiårene siden hun var femten. Eller heller nærmere syttiårene, hvis du spurte venninnen Annie. Hadde det ikke vært for henne, ville Hazel antakelig aldri løftet hodet opp fra bøkene.

Og det hadde ikke plaget henne før. Hun likte bokhandelen. Hun likte kamillete og regnværsdager og kryssordet i søndagsavisen. Hun likte sitt rolige liv. Men nå som trettitallet rakte tunge mot henne, var hun plutselig begynt å lure på om hun hadde gått glipp av noe. Var det ting hun burde ha prøvd? Fantes det muligens – en sjokkerende tanke, men likevel – et liv utenfor bøkene, et liv hun burde ha levd før hun ble tretti?

Sola hånte henne gjennom de store vinduene mot gaten. Hun hadde nettopp satt opp august-utstillingen med «strand-bøker», men hun kunne ikke huske sist hun selv hadde tatt med seg en bok på stranden. Hun hadde en tendens til å bli brent hvis hun var i sola mer enn ti minutter om gangen, og det var mest sannsynlig en av grunnene til at hun levde kjedelig. Antakelig burde hun også sjekke om hun hadde D-vitaminmangel.

Hazel trengte et eventyr.

Og det snart.

Eller hun trengte iallfall en god historie å fortelle neste gang hun var på puben til Mac og lyttet til Annies teorier om pubeieren og alt han drev med for å gjøre livet surt for henne. Eller hørte på Jeanie og Logans planer om å pusse opp våningshuset på gården hans når bare Jeanie fikk bestemt seg for å flytte dit. Om det så skulle skje bare én gang i livet, ville Hazel gjerne sjokkere vennene, og ikke minst seg selv. Om det så bare var én gang i livet, skulle hun så gjerne ha gjort noe som var veldig u-Hazel-aktig.

Men ikke akkurat nå. For akkurat nå festet blikket seg på en bok som sto på skakke i romanhyllene, og det var typisk Hazel å måtte gå og rette på den. Det var for øvrig også jobben hennes. Hun vandret bort til hyllen, og kastet samtidig et blikk ut av døren i tilfelle noen gikk forbi og kanskje stakk innom, men gaten lå tom. Det var en perfekt ettermiddag på sensommeren, og det virket som om hele Dream Harbor var på stranden eller ute og gikk tur eller slappet av ved svømmebassenget og prøvde å nyte varmen før været snudde.

Selv Annie hadde erklært at dagen var for fin til å være inne, og hadde stengt bakeriet tidlig for å vandre rundt på en vingård sammen med noen av søstrene sine. Hazel sukket. Hun var sikker på at hun ville få høre alt om det i morgen. Selv hadde hun ikke annet å bidra med enn den spennende historien om boken som sto skakt.

Hun ristet på hodet. Hun måtte se å komme seg ut av den melankolske sinnsstemningen. Og hva var vel bedre enn å rydde? Avdelingen for kjærlighetsromaner hadde de siste årene vokst betydelig, takket være den lokale lesesirkelens lobbyvirksomhet og deres forkjærlighet for sjangeren. Hazel rødmet bare ved å se på noen av omslagene, men hun var med på alt som ga penger i kassen.

Boken sto ikke bare skakt, den sto også i feil hylle, så hun trakk den ut, unngikk øyekontakt med den halvnakne mannen på forsiden og skulle til å sette den i riktig hylle, da hun oppdaget et eseløre på en av sidene.

«I all verden?» mumlet hun. Eide ikke folk respekt? Vedkommende hadde ikke engang kjøpt boken ennå, men merket siden? Hun var nær ved å legge til: «Hva er det som skjer med verden?», men siden hun for tiden prøvde å begrense alt som minnet om eldre dametendenser, bare tenkte hun det.

Hun slo opp på siden og oppdaget at noen hadde uthevet en setning med merketusj. Merketusj i en av hennes bøker! Det var fullstendig uakseptabelt! Utrolig! Noen hadde bare valset inn her og ødelagt en av bøkene hennes, og denne noen hadde ikke engang giddet å kjøpe boken!

Hazel kunne ha fortsatt å rase innvendig resten av dagen, men den uthevede setningen fanget oppmerksomheten hennes.

Den var ikke spesielt god. Verken fyndig eller dypsindig. Men det føltes som om boken, eller den som hadde uthevet setningen, snakket direkte til henne.

«Hvis du vil oppleve eventyr, søta, er det bare å bli med meg.»

Hun holdt på å miste boken på gulvet.

Så kikket hun seg rundt i butikken og forventet nesten at noen sto og lo av henne. Det var jo sikkert en slags spøk. Men hvem kunne ha gjort dette? Og hvem kunne ane nøyaktig hva hun hadde stått og tenkt på i dag?

Butikken var fortsatt tom. Selvsagt var den det. Dette var bare et underlig sammentreff.

Hazel betraktet hyllen på ny. Det var ingen andre bøker som sto feil. Bare denne ene. Den hun fortsatt knuget i hånden. Det var en sjørøver på omslaget, skjorten hans var revet opp av den tilsynelatende veldig sterke vinden som også blåste håret hans bakover. Tittelen Fanget av kjærligheten var skrevet med løkkeskrift øverst på forsiden.

Brått fikk hun en merkelig trang til å krølle seg sammen et sted og lese boken fra perm til perm, men hun var på jobb, og denne boken føltes farlig. Som noe hun definitivt ikke ville lese på jobben.

Det var bare det at det føltes som om denne mannen, denne helt teoretiske, oppdiktede mannen, faktisk var i stand til å ta henne med på eventyr.

Hazel bladde tilbake til den uthevede setningen og leste den på ny, som om hun bare ved å se på den, kunne løse mysteriet om hvem som hadde brukt tusj og satt boken feil i hyllen. Hun var så oppslukt av det at hun ikke merket at det kom noen inn av døren.

Hun sanset faktisk ingenting før hun hørte en lav, mørk stemme i øret. «Hva er det du leser?»

Hazel kastet boken tvers gjennom rommet. Den landet med et dunk i lesekroken ved vinduet idet hun snudde seg og så rett på en smilende Noah Barnett.

Noah som eide og drev det eneste fisketur-firmaet i Dream Harbor. Noah som hadde dukket opp i byen for noen år siden og raskt blitt venner med Logan. Noah som svevde rundt i periferien av Hazels liv som en sexy satellitt. Hun ristet på hodet. Bare fordi alle kvinnene og minst halvparten av mennene i byen syntes Noah var hot, betydde ikke det at hun ville falle for sjarmen hans.

«Den var så god, ja?» sa han med et dovent smil.

Huff, han var sjarmerende. Faktisk så sjarmerende at hans bragder med kvinnelige turister var nærmest legendariske. Så hvorfor han hang rundt i bokhandelen, var fortsatt et mysterium for Hazel.

«Jeg skvatt.»

«Tydeligvis.»

Hjertet hamret, og det skyldtes bare delvis at hun var blitt tatt på fersken mens hun leste smusslitteratur i arbeidstiden. En annen grunn var fordi … vel, fordi Noah smilte til henne på den måten igjen.

Hun skjønte ikke helt hvorfor hun reagerte slik. Noah var objektivt sett veldig kjekk, hun innrømmet det. Og, objektivt sett, veldig ikke hennes type. Hun visste også med sikkerhet at hun ikke var hans type, hovedsakelig fordi hun faktisk var fastboende i Dream Harbor. Derfor var det merkelig at han alltid smilte til henne som om han visste noe hun ikke visste.

Annie sa at han siklet etter henne, men Hazel visste at det var absurd. Ingen, ikke engang hennes få ekskjærester, hadde vist noen tendenser til å sikle etter henne. Hazel var søt. Det gikk hun med på. Søt på en koala-som-sover-i-et-tre-aktig-måte. Ikke søt på en jeg-vil-komme-i-buksene-på-henne-måte. Og det var helt greit. Hun hadde slått seg til ro med det.

Men Noah stirret likevel på henne på den måten.

Hun snudde seg og gikk for å plukke opp boken, holdt omslaget nøye skjult mot brystet. «Ser du etter noe spesielt?» spurte hun, og ignorerte hvordan Noah liksom tilfeldig lente seg mot disken og betraktet henne mens hun gikk mot ham.

«Eh … kanskje?»

«Kanskje?»

«Ja, jeg bare …» Blikket hans flakket fra ansiktet hennes til hyllene bak henne og tilbake igjen. Dette var et typisk Noah-besøk. Han kom annenhver uke for å kjøpe en bok, men han hadde aldri den minste peiling på hva han skulle ha.

Annie sa at det var beviset på at han siklet etter henne, men Hazel var fortsatt ikke overbevist. Annie sa at han antakelig måtte trekke ned buksene midt i butikken for at hun skulle bli overbevist, noe Hazel inderlig håpet aldri ville skje.

«Jeg trenger bare noe nytt å lese.» Han la armene i kors så musklene i underarmene strammet seg. Det varme været hadde ført til at folk gikk lettkledd, og nå var de fleste av Noahs tatoveringer på full utstilling.

Hazel ble rød i kinnene ved synet av den halvnakne havfruen som slynget seg rundt hans venstre biceps.

Dette var en mann med historier. Så mange at de var prentet på kroppen.

Hazel rensket stemmen. «Likte du den siste boken jeg ga deg? Den blodige ulveforbannelsen.»

Noah nikket, og det rødbrune håret glitret i ettermiddagslyset. «Ja, jeg elsket den.»

«Så fint. Vi fikk oppfølgeren her om dagen. La meg hente den.»

Hun hadde tenkt å gå alene, men Noah fulgte etter henne ned mot fantasy-hyllene og brakte med seg sin berusende duft av solskinn og salt. Hazel hadde aldri før lagt merke til hvordan en mann duftet. Annie ville tatt dette som bevis på at Hazel siklet etter Noah.

Noe som ville vært … fjollete? Meningsløst? Eventyrlig.

«Her er den.»

Noah var for nær da hun snudde seg, og hun krasjet nesten rett inn i den brede brystkassen.

«Ops.»

«Unnskyld!»

Begge bøkene falt i gulvet, og Hazel skyndte seg å plukke dem opp, men Noah var raskere og hadde allerede hendene på den halvnakne sjørøveren før hun rakk å snappe den tilbake.

«Fanget av kjærligheten?» spurte han og hevet det ene øyebrynet.

Begge satt på huk i midtgangen nå, for nær til at Hazel kunne unngå blikket hans. «Den er ikke min. Jeg mener, jeg leste den ikke. Jeg skulle bare sette den tilbake i hyllen.»

Noahs smil ble bredere. «Den høres bra ut.» Han bladde til siden med eseløret. «Jeg synes du sa at du ikke leste den?»

«Jeg … eh … vel …»

Blikket hans landet på den markerte setningen. «Hvis du vil oppleve eventyr, søta, er det bare å bli med meg.»

Å nei, når setningen ble lest med Noahs dype stemme, gjorde den ting med henne … hete ting. Hva var det som foregikk i dag?! Hazel ristet på hodet.

«Jeg skulle bare sette den tilbake,» gjentok hun og snappet den fra ham før han rakk å lese mer og gjøre alt verre.

«Men noen har markert i den», sa han og reiste seg. Tårnet over henne. Hvorfor måtte han være så høy og dufte så godt? Han forvirret henne, og hun likte det ikke.

«Jeg vet det.»

«Så noen bare markerte setningen og satte boken tilbake i hyllen?»

«Ja.»

«Snodig.»

«Jeg vet det, og de satte den ikke engang tilbake på riktig sted.» Hun strøk forbi ham, unngikk kontakt med den store, velduftende kroppen og kom seg tilbake til en slags trygghet i fremre del av butikklokalet.

Noah fulgte etter. «Skulle nesten tro vedkommende ville at du skulle finne den.»

Hazel stoppet og bråsnudde. De holdt på å krasje igjen, men Noah bråstoppet også. «Hvorfor sier du det?»

Han trakk på skuldrene. «Jeg vet ikke. Det virker bare som en ledetråd eller noe.»

«En ledetråd?» Hazel knep øynene sammen. «Kødder du med meg, Noah?»

«Kødder med deg?» Han så oppriktig forvirret ut, men Hazel trodde ikke på det.

«Har du klusset i bøkene mine som en slags spøk? Du skal få betale for den hvis det var deg.» Hun viftet med boken for øynene på ham, men han virket bare forundret.

«Selvfølgelig gjorde jeg ikke det. Jeg ville aldri … klusse det til med deg. Og jeg ville i hvert fall ikke klusse i bøkene dine.» Han tegnet et lite kors foran halsen. «Kors på halsen. Fiskerære.»

Det var Hazels tur til å heve brynene. «Fiskerære? Det har jeg aldri hørt om.»

«Vel, nå har du det.»

«Hmm.»

«Men jeg tror likevel at det kan være en ledetråd.»

«Hvorfor skulle noen gi meg en ledetråd?»

Han trakk på skuldrene igjen, men spenningen lyste i de brune øynene. «For eventyrets skyld, kanskje?»

Eventyrets skyld.

Noah smilte bredt, og Hazels hjerte banket raskere. Boken ropte på henne, og kanskje var det en ledetråd?

I det minste kunne det kanskje bli en god historie.


Kapittel to

Noah var dypt forelsket i Hazel Kelly. Det overrasket ham selv nesten like mye som det så ut til å overraske henne, men han var det. Hun var ikke som noen av de andre kvinnene han hadde vært sammen med. Ta i dag, for eksempel. Med den vide skjorteblusen stappet ned i et par bukser med høyt liv, en enkel gullenke rundt halsen og ballerinasko på føttene så hun … vel, hun så rett og slett altfor god ut for ham. Hun så intelligent og sofistikert ut. Og det til og med før han tenkte på skyen av myke krøller rundt ansiktet, eller den søte måten hun skjøv brillene oppover nesen på, slik hun gjorde nå mens hun stirret på ham som om han var et slags utenomjordisk vesen.

Han var hardt angrepet.

Virkelig hardt.

Noe som aldri hadde skjedd ham før. Noah likte kvinner. Veldig godt. Og i hvert fall så langt i livet hadde han vært ganske dyktig når det gjaldt å tiltrekke seg dem. Men han hadde aldri følt det slik før. Noe som var veldig dumt, for han var temmelig sikker på at Hazel ikke følte det samme.

Hun betraktet ham nesten alltid på den samme måten. Som om hun ikke helt skjønte seg på ham. Den følelsen var i det minste gjensidig. Han visste ikke hvor mye mer åpenbar han kunne være. Han var her annenhver uke og gjorde sitt beste for å flørte med og sjarmere henne, men det så ikke ut til å funke.

Det gode var at han i det minste hadde lest flere bøker de siste månedene enn han hadde gjort i hele sitt liv, så det var en bonus.

Han burde nok bare være ærlig og be henne ut eller noe sånt. Det hadde funket for Logan, til slutt iallfall, og nå hadde han Jeanie, og de var kvalmende lykkelige sammen og alt det der.

Men de var annerledes. Hazel var annerledes. Og Noah befant seg svært langt fra sitt rette element.

«For eventyrets skyld?» spurte hun og skremte ham ut av de svimlende tankene om at hun var nydelig og han helt udugelig.

«Ja, jeg vet ikke. Kanskje noen legger igjen ledetråder til deg, en slags skattejakt eller noe.»

«Hmm.» Hazel rynket pannen, og det dannet seg en nyve mellom øyebrynene. «Det virker usannsynlig.»

«Kanskje det. Men usannsynlige ting skjer hele tiden.»

Som at du vil si ja til å gå på date med meg en dag…

Han holdt på å si det, holdt på å spørre henne, men så gikk hun raskt tilbake bak disken og registrerte den nye boken i kassen.

«Var det alt?»

«Eh … ja. Det var alt.»

«Tjueen nittifem, takk.»

Det var absolutt ikke alt, men Noah fant frem bankkortet og betalte. Aldri i livet om denne intelligente, nydelige kvinnen ville date ham. Det var en grunn til at Noah satset på sommergjester, turister og engangsaffærer. Noah var dreven når det kom til uforpliktende flørt. Men han ante ikke hvordan han skulle forholde seg til seriøse jenter som Hazel Kelly.

Hun rakte ham boken, og fingrene hennes strøk mot hans. Hun holdt blikket hans et sekund, og i det sekundet klarte Noah nesten å tro at hun også følte gnisten mellom dem. Men så vendte hun blikket vekk og sa ha det, og føttene førte ham mot døren.

Jenter som Hazel Kelly var ikke noe for ham. Han var i det minste intelligent nok til å skjønne det.

Noah forlot bokhandelen og gikk ut i heten utenfor. Det var den første soldagen etter at det stort sett hadde regnet hele juli, og byen hadde svingt rett tilbake i sommermodus. For sommeren var kort i New England.

Du måtte nyte den når den var der. Selv om det var blitt august, var hovedgaten fortsatt 4. juli-pyntet, med flagg og bannere i rødt, hvitt og blått på de fleste forretningene. Sommeren hadde alltid vært Noahs yndlingsårstid. Sommeren betydde strandliv og uante mengder iskrem. Og null skole. Frihet. Han hadde ikke vært spesielt skoleflink. Det var altfor mye stillesitting. Han hadde aldri vært flink til å sitte i ro. Eller til å være på ett sted for lenge. Etter at han flyttet hjemmefra, hadde han ikke bodd noe sted i mer enn en måned eller to, og når han begynte å kjede seg, dro han videre. Men det var noe med Dream Harbor som hadde fått ham til å bli værende. I hvert fall for en stund.

Noah vurderte å stikke innom Pumpkin Spice-kafeen og kjøpe seg en iste, men han var utslitt og ville egentlig bare hjem og ta seg en lur. Han hadde stått opp klokken fire i morges på grunn av dagens første fisketur, og han hadde brukt morgenen på å lære en gjeng partyfyrer fra storbyen å fiske. Dessverre kom mesteparten av Noahs inntekter fra folk som ikke visste noe om sjø, båter eller fisk, og det var hans jobb å ta dem med utpå og få dem til å føle at de mestret det.

I virkeligheten gjorde Noah det meste av arbeidet – sørget for at fisken ble fanget, renset og ferdig pakket til å tas med hjem – mens turistene drakk seg fulle i sola. Men det ga en levelig inntekt, og han fikk være ute på sjøen, så alt i alt var det ikke noe dårlig liv.

Det var i hvert fall bedre enn å overta familiens sjømat-imperium i North Shore, Massachusetts. Søstrene hans var uansett bedre til å styre bedriften – det var ikke behov for ham der, selv om han fortsatt hadde dårlig samvittighet fordi han dro sin vei. Men det handlet mindre om virksomheten og mer om menneskene. Han visste jo det, men han orket ikke å ta tak i det ennå.

Noah var ikke skapt for å lede en bedrift. I hvert fall ikke en bedrift som var så stor. Foreldrene hadde opp gjennom årene forvandlet sin lille fiskehandel til et selskap som årlig omsatte for millioner av dollar og forsynte hundrevis av restauranter landet over med sjømat. Da foreldrene gikk av med pensjon, ble søstrene hans administrerende direktør og økonomidirektør. Og Noah stakk av.

Han tørket svetten av pannen der han gikk mens den velkjente blandingen av skyld og skam skyllet over ham. Det er begrenset hvor mange ganger man kan skuffe familien før det er på tide å dra sin kos, og han hadde overskredet den kvoten ganske tidlig i livet.

De små fisketurene var dessuten noe han klarte å håndtere. Han kunne planlegge og gjennomføre dem på egen hånd. Og det betydde at det han ikke sviktet noen når bedriften før eller senere gikk konkurs. Det var mye enklere på den måten.

Noah gikk gjennom byen og tenkte på at han burde ringe søstrene, på Hazel og på hvor mange fisketurer som var booket resten av uken. Tankene spratt fra tema til tema mens han gikk, og gjorde at han sakte men sikkert ga slipp på minnene om sine tidligere feilgrep.

Innen han skulle ta av fra veien ned til hytta, hadde tankene kretset tilbake til Hazel og den boken hun sto og leste. Og om hun likte menn med båt. For han var jo tilfeldigvis en mann med båt. Kanskje han tross alt skulle be henne ut?

Noah begynte å klatre nedover den steinete skråningen. Det hadde vært en gangsti ned fra veien til stranden, men den hadde erodert bort i årenes løp, så nå måtte man klatre over noen store steinblokker og betongbiter for å komme ned til sanden. Men det gjorde ikke Noah noe. Den offentlige stranden noen kilometer lenger borte hadde mye enklere tilgang og var fullpakket på dager som denne, men her var det stille.

Vel nede tok han av seg skoene, gravde føttene ned i sanden og følte seg straks roligere.

Da han kom til Dream Harbor for noen år siden, hadde han bodd i båten en stund, helt til han fant en rekke gamle fiskerhytter langs en øde strandstrekning. Han hadde tenkt at hvis noen pusset dem opp, kunne de bli innbringende med kortidssutleie. For et års tid siden hadde han begynt å pusse opp en av dem, som et lite biprosjekt. Han hadde halvveis forventet at noen ville dukke opp og si at han ikke kunne gjøre det. Men ingen hadde gjort det hittil.

Så nå holdt han innimellom til her i all hemmelighet. Han bodde fremdeles i leiligheten over puben til Mac mesteparten av tiden, og så vidt den nysgjerrige lokalbefolkningen visste, var den leiligheten hans hjem. Men en dag skulle han fortelle borgermester Kelly om ideene han hadde, og høre om det var mulig å få kjøpe disse gamle hyttene. Kanskje.

Kan hende var det en tåpelig idé. Han hadde ikke hatt mangel på slike i livet.

Eller kanskje han ville bli arrestert for husokkupasjon. Han var ikke helt sikker. Men foreløpig likte han seg her. Han åpnet døren og gikk inn i den kjølige hytta. Havbrisen som kom inn gjennom vinduene på forsiden, sørget for en behagelig innetemperatur selv på varme dager som i dag. Hytta måtte isoleres bedre hvis noen ønsket å bo der på vinteren, men Noah hadde allerede tettet taket og lagt nytt gulv. Som barn hadde han heldigvis fulgt bestefaren rundt og stilt endeløst med spørsmål. Nå hadde alle bestefarens knep og råd endelig kommet til nytte.

Hele hytta var kanskje 40 kvadratmeter, hvis han tok litt i. Men det var plass til både kjøkkenkrok og dobbeltseng, og det var bad også, selv om det var eldgammelt og rørleggerarbeidet var heller tvilsomt.

Noah kastet den nye boken på sengen og hentet en kald øl fra kjølebagen som sto i kjøkkenkroken. Elektriker- og rørleggerarbeid kunne han ikke fikse på egen hånd, så det var fortsatt primitivt i hytta, men det var så fredelig her at det ikke gjorde noe. Lyden av bølgeskvulp fylte hytta, og Noah visste at han ville sovne før han i det hele tatt fikk åpnet boken.

Han strakte seg ut på madrassen han brukte som seng, og tok en slurk øl mens han lot tankene vandre tilbake til Hazel. Hva ville hun synes om denne hytta og ideen hans? Ville hun synes at han var latterlig? Han rakk ikke å gruble så mye over det før han falt i søvn og drømte om å kapre en viss bokorm og bortføre henne med båten sin.

